Plej longaj vortoj

Kiu vorto povas esti nomata **plej longa vorto** de iu lingvo dependas de la difino de vorto. Multaj lingvoj ebligas konstrui longajn vortojn per kunmetado, kaj la vortfaraj reguloj ne limigas la longecon de kreeblaj vortoj. Do kutime, kiam oni provas eltrovi la plej longan vorton de iu lingvo, oni ne interesiĝas pri teorie kreeblaj vortoj (ĉar tiaj en multaj lingvoj povas senlime plilongiĝi), sed pri efektive uzataj kaj registritaj vortoj.

## Esperanto 
Esperanto havas tre produktivan vortfaradon, kiu teorie ebligas senlime longajn vortojn. Eĉ se oni limigas sin al tute senchavaj vortoj, ne estas iu limo al la longeco de vortoj. Ekzemple, ĉiuj vortoj en la sekva senlima vico havas tute klare difinitan sencon: "praavo", "prapraavo", "praprapraavo", "prapraprapraavo" ktp.

La plej longa vorto aperanta en PIV 2005 estas "proviantadministracio" (21 literoj). La plej longaj Esperantaj vortoj uzataj en la Tekstaro de Esperanto estas "esperantistojidealistoj", "ŝtatimpostadministradon" kaj "interlingvistikŝatantoj" (ĉiuj kun 23 literoj).

Pro la libera kunmeteblo de la Esperantaj vorteroj (radikoj, afiksoj, finaĵoj kaj vortetoj) ekzistas longa tradicio nomi la vorterojn mem "vortoj"; tion ekzemple faris Zamenhof plurloke, interalie en la antaŭparolo al la Unua Libro. Inter la diversaj specoj de vorteroj, la radikoj estas la sola malfermita klaso, kaj la solaj, kiuj povas iĝi vere longaj.

La plej longaj oficialaj radikoj estas *administraci/, aŭtobiografi/, demonstrativ/, diskriminaci/, konservatori/, paleontologi/, paralelogram/, spiritualism/, spiritualist/* kaj *trigonometri/* (ĉiuj 12-literaj). La plej longa ne-propranoma radiko en PIV 2005 estas *kronostratigrafi/* (16-litera); sed en PIV multaj esprimoj, kiuj kutime estus konsiderataj unuradikaj en Esperanto, estas prezentataj kiel kunmetaĵoj, ekzemple *otorinolaringologi/* (18-litera). La plej longa ne-propranoma radiko en ReVo estas *elektrodinamometr/* (17-litera). Pri ĝia unuradikeco tamen eblas diskuti; pli klaraj okazoj de radikoj en ReVo nekunmetitaj per Esperanta kunmetado estas la 16-literaj *paleoantropologi/* kaj *stenodaktilograf/* (markita en ReVo kiel arĥaismo por "stenodaktil/i").

## Angla lingvo 
Foje citita kiel plej longa vorto en la angla estas la ĥemia nomo de titino, la plej longa konata proteino: "methionylthreonylthreonylglutaminylarginyl...isoleucine" (189&#160;819 literoj). Tamen estas pridisputate ĉu entute temas pri vorto. La plej longa vorto kiu ne estis kreita por esti longa vorto estas "pseudopseudohypoparathyroidism" (30-litera); temas pri medicina fakvorto por certa heredata malsano, kiun oni per Esperanta kunmetaĵo povus nomi "ŝajn·ŝajn·paratiroid·mal·tro·aktiv·o". Inter la nefakaj vortoj, la plej longa vorto kiu ne estis kreita por esti longa estas la 28-litera "antidisestablishmentarianism" ("kontraŭsenstatusigismo", do la opozicio al la forpreno de la statuso de ŝtata eklezio de la Eklezio de Anglujo).

## Germana lingvo 
En la germana lingvo oni povas tre libere kunmeti substantivojn; tiaj substantivkunmetoj estas en la germana eĉ pli kutimaj ol en Esperanto. Ekzistas leĝo kies oficiala mallonga formo enhavas la kunmetaĵon "Rindfleischetikettierungsüberwachungsaufgabenübertragungsgesetz" (bovaĵetikedadkontroltasktransdonleĝo); la longa nomo de la leĝo esprimas tiun kunmetaĵon per disigitaj vortoj.

En la Guinness-libro de rekordoj plurfoje aperis "Donau­dampfschiffahrts­elektrizitäten­hauptbetriebswerk­bauunterbeamten­gesellschaft" kiel plej longa publikigita vorto de la germana lingvo; pro la fina "gesellschaft" ("asocio") ĝi aspektas kiel nomo de iu asocio, sed ne estas iuj pruvoj ke iam iu asocio havis tiun nomon; pli verŝajne la vorto estis nur kreita por esti longa vorto.

## Kimra lingvo 
En Kimrujo ekzistas vilaĝo kun la plej longa oficiala urb- aŭ vilaĝnomo en Eŭropo: "Llanfairpwllgwyngyllgogerychwyrndrobwllllantysiliogogogoch". Ĝia nomo estis kreita en la 19-a jarcento por plifamigi la vilaĝon.

## Aliaj lingvoj 
(en la listo estu nur vortoj vere uzataj en vortaro aŭ dokumento)

## Plej longaj nomlokoj kaj aliaj longaj nomoj 
## Fontindikoj 
Kategorio:Lingvo
Kategorio:Nomoj
!